“Aqdef ’il barra fil-fond”

(Lq 5:4)

**Lectio Divina**

**Is-6 Ħadd taż-Żmien ta’ Matul is-Sena**

**Sena A**

**Mt 5:17-37**

**v.17-20: (Ġesù qal lid-dixxipli tiegħu:) “Xejn taħsbu li ġejt inwaqqa’ l-Liġi jew il-Profeti; jiena ma ġejtx biex inwaqqagħhom, iżda biex inwassalhom għall-milja tagħhom. Tassew ngħidilkom, li sa ma jkunu għaddew is-sema u l-art anqas l-iżgħar ittra jew tikka waħda mil-Liġi ma titneħħa sa ma jkun seħħ kollox. Jekk mela xi ħadd iġib fix-xejn wieħed mill-iżgħar minn dawn il-kmandamenti u jgħallem lin-nies biex jagħmlu l-istess, dan jissejjaħ l-iżgħar fis-Saltna tas-Smewwiet. Imma min iħarishom u jgħallimhom, dan kbir jissejjaħ fis-Saltna tas-Smewwiet. Ngħidilkom li, jekk il-ħajja tajba tagħkom ma tkunx ħafna aħjar minn dik tal-kittieba u l-Fariżej, ma tidħlux fis-Saltna tas-Smewwiet.**

Il-Liġi u l-Profeti jirrappreżentaw ir-Rivelazzjoni ta’ Alla fl-Antik Testment. Ir-rivelazzjoni gradwali u storika tal-Missier tilħaq il-qofol tagħha fi Kristu. Fi Kristu, il-Liġi u l-Profeti jsibu t-tifsira sħiħa tagħhom; fi Kristu, il-wegħdiet imħabbra jitwettqu għax “Alla ma jreġġax lura d-doni u s-sejħa tiegħu” (Rum 11:29). Anke jekk dan iseħħ mhux kif jistennew il-bnedmin (Mt 22:29).

Bħal Abraham, Il-Liġi u l-Profeti kienu jħarsu ’l quddiem bil-ferħ għall-jum tal-Mulej (Ġw 8:56). Il-Liġi u l-Profeti kellhom funzjoni pedagoġika, minħabba d-dgħufija tal-bniedem li, għad li jwiegħed, ma jżommx il-kelma mogħtija – “Kull ma qalilna l-Mulej nagħmluh” (Eż 24:3) –, għax hu poplu li jersaq lejn Alla bil-fomm u x-xufftejn biss, imma qalbu ’il bogħod minn Alla (Is 29:13). Ġesù ġie jeħlisna mill-jasar tad-dnub u jagħtina l-ħelsien ta’ wlied Alla (Rum 8:21), mhux billi jneħħi l-Liġi u l-Profeti, imma billi jwassalhom għall-milja tagħhom fih innifsu: “Il-Liġi, mela, kienet tmexxina qisna tfal lejn Kristu, biex inkunu ġġustifikati permezz tal-fidi. Issa li l-fidi ġiet, ma neħtiġux aktar min imexxina” (Gal:3:24s).

L-Antik Testment hu profezija tal-Messija li kellu jiġi: “Sa żmien Ġwanni kien hawn il-Liġi u l-Profeti; minn żmien Ġwanni 'l hawn qiegħda tixxandar is-Saltna ta' Alla, u kulħadd qiegħed jitħabat bis-sħiħ għaliha. (Lq 16:16). Il-Liġi u l-Profeti servew bħal “fanal li jagħti d-dawl f'post mudlam, sa ma jibda jbexbex il-jum u f'qalbkom titla' l-kewkba ta' filgħodu” (2 Piet 1:19); huma “tkellmu f'isem Alla, ... għax kienu mqanqlin mill-Ispirtu s-Santu” (2 Piet 1:21; Kredu ta’ Niċea-Kostantinopli).

***għall-milja tagħhom:*** Il-milja tal-Kelma ta’ Alla li seħħet fi Kristu issa trid tkompli “tilħaq il-perfezzjoni” fil-ħajja tad-dixxipli, b’dik il-ġustizzja mhux aktar tal-ittra l-qadima imma tal-ħajja l-ġdida tal-Ispirtu (Rum 7:6), li hi mibnija fuq il-kmandament il-ġdid tal-imħabba (Ġw 13:34; 1 Ġw 2:7-8); dik l-ittra mhux aktar miktuba bil-linka imma bl-Ispirtu, mhux fuq twavel tal-ġebel, iżda fuq it-twavel tal-laħam tal-qalb (2 Kor 3:2-3).

***min iħarishom u jgħallimhom:*** Mattew mhux jitkellem biss mill-Antik Testment, imma fuq kollox minn dak li Ġesù qal ftit qabel, fid-diskors tal-beatitudnijiet: il-beatitudnijiet issa jwasslu lid-dixxipli għall-milja tal-Iskrittura. Min iwarrab il-beatitudnijiet, ma jistax jilqa’ t-tħabbira tal-ħajja ġdida ta’ Kristu.

***ħafna aħjar mill-kittieba u l-fariżej:*** Ġesù hu dak li jmur lil hemm mil-Liġi għax iħobb bil-‘plus’, u d-dixxipli tiegħu jeħtieġ jagħmlu dik ix-xi ħaġa ‘iżjed’ (1 Tess 4:1) ta’ min irid almenu jsir jixbah lill-imgħallem tiegħu (Mt 10:25). Id-dixxiplu ma jridx jingħalaq fl-osservanza legalista u ritwalista tal-liġijiet u l-preċetti, bħalma kienu jagħmlu l-kittieba u l-fariżej, imma jrid jirrifletti f’ħajtu l-qalb ‘abbundanti’ ta’ Kristu (Mt 12:34), biex ikun melħ tajjeb u dawl jiddi fid-dinja (Mt 5:13-16).

Fil-vrus li ġejjin, permezz tal-kuntrast “smajtu x’intqal... imma jien ngħidilkom”, Mattew jurina l-mod kif Ġesù jagħti l-milja lil-Liġi u lill-Profeti, f’kuntrast mat-tagħlim legalista tal-kittieba u l-fariżej. Dan iseħħ fil-kuntest ta’ bini ta’ soċjetà ġdida, msejsa fuq relazzjonijiet ġenwini ħierġa mill-qalb, bejn persuni li jqisu lil xulxin bħala aħwa. Fil-kelma ta’ Ġesù tidwi dik l-istess awtorità ta’ Alla l-Missier, hu u jagħti l-Għaxar Kelmiet lil Mose fuq is-Sinaj (Mk 1:22). Ġesù jsir fl-istess ħin l-interpretu awtentiku tal-kelma ta’ Alla.

**v.21-26: Smajtu xi ntqal lin-nies ta’ dari: “La toqtolx. Jekk xi ħadd joqtol ikun ħaqqu l-kundanna”. Imma jiena ngħidilkom li l-kundanna tistħoqq ukoll lil min jinkorla għal ħuh. Jekk imbagħad xi ħadd lil ħuh jgħidlu: “Ġifa,” ikun ħaqqu l-kundanna tas-Sinedriju; u jekk jgħidlu: “Iblah,” ikun ħaqqu n-nar tal-infern. Mela jekk tkun qiegħed ittalla’ l-offerta tiegħek fuq l-artal u hemm tiftakar li ħuk għandu xi ħaġa kontra tiegħek, ħalli l-offerta tiegħek hemmhekk quddiem l-artal u mur l-ewwel irranġa ma’ ħuk, u mbagħad ejja talla’ l-offerta tiegħek. Lil min ikun se jtellgħek il-qorti ħudu bil-kelma t-tajba mill-aktar fis waqt li tkun għadek miegħu fit-triq, li ma jmurx jagħtik f’idejn l-imħallef, u l-imħallef f’idejn l-għassies, u hekk issib ruħek fil-ħabs. Tassew ngħidlek, minn hemm ġew ma toħroġx qabel ma tkun ħallast l-aħħar tliet ħabbiet.**

Dawn il-vrus jitkellmu mir-rispett fundamentali lejn il-persuna l-oħra. Jien ma neżistix waħdi u ma nistax neżisti waħdi. Mhux biżżejjed ma toqtolx fiżikament biex ma tonqosx mill-imħabba: anki l-korla, it-tgħajjir u d-disprezz huma mod kif ‘toqtol’ persuna oħra: “Kull min jobgħod lil ħuh hu qattiel, u intom tafu li ebda qattiel ma għandu fih il-ħajja ta' dejjem” (1 Ġw 3:15). Ir-rikonċiljazzjoni fraterna – li ssewwi fejn hemm il-firda – hi tant importanti li tieħu l-preċedenza fuq il-kult liturġiku. M’hemmx ħajja ta’ aħwa fejn hemm il-firda fraterna.

***smajtu xi ntqal:*** Il-fidi ta’ Iżrael hi mibnija fuq is-smigħ (Dewt 6:4), li jimplika relazzjoni bejn Alla u l-bniedem. Iżda bosta drabi “il-poplu tiegħi ma semax minni, Iżrael ma riedx jaf bija” (Salm 81:12) għax “kull wieħed minnkom mexa wara l-ebusija ta’ qalbu ħażina” (Ġer 16:12). Min jisma’ u jħalli l-kelma tinżel f’qalbu, dik il-kelma tagħmel kotra ta’ frott (Mt 13:8).

***la toqtolx:*** Il-ħajja hi l-valur ewlieni, id-dritt fundamentali: mingħajru ma jeżisti xejn aktar. Il-qtil fiżiku hu konsegwenza ta’ qtil li jseħħ fil-fond tal-qalb, meta l-”ieħor” jitqies għadu jew rivali, barrani, differenti, jew inqas minni. “Min jgħid li qiegħed fid-dawl, u jobgħod 'il ħuh, għadu fid-dlam sa issa” (1 Ġw 2:9; ara Gal 5:14-15: ‘tgiddmu u tieklu lil xulxin’; Ġak 4:1-2: ‘toqtlu u tgħiru, tiġġieldu u titqabdu’).

***in-nar tal-infern:*** Mattew juri kemm hi gravi n-nuqqas ta’ mħabba bejn l-aħwa billi jagħmel riferiment għall-miżbla taqbad fil-wied ta’ Ben Ħinnom, ’il barra mill-ħitan ta’ Ġerusalemm, fejn fil-passat kienu jsiru s-sagrifiċċji umani (2 [Slat](https://it.wikipedia.org/wiki/Libri_dei_Re) 23:10; Ġer 7:31). Min ma jħarisx lejn l-oħrajn bħala ħutu, ikun qisu joqtolhom, filwaqt li jarmi lilu nnifsu fiż-żibel (1 Kor 4:13; Fil 3:8).

***mur l-ewwel irranġa ma’ ħuk:*** ir-rikonċiljazzjoni fraterna, anke meta inti l-vittma ta’ inġustizzja, tiġi qabel il-kult. Forsi r-rikonċiljazzjoni tieħu fit-tul, imma hi t-triq li twassal għall-għaqda ma’ Alla, għax ma tistax tagħraf lil Alla bħala Missier fejn ma tagħrafx lill-ieħor bħala ħuk; ma tistax tħobb lil Alla li ma tarax meta ma tridx tħobb lil ħuk li tara (ara 1 Ġw 4:20-21).

**v.27-32: Smajtu xi ntqal: “La tagħmilx adulterju”. Imma jiena ngħidilkom li kull min iħares lejn mara biex jixtieqha jkun ġa għamel adulterju magħha f’qalbu. Jekk għajnek il-leminija hi għalik okkażjoni ta’ dnub, aqlagħha barra u armiha ’l bogħod minnek, għax aktar ikun jaqbillek jekk tintiliflek biċċa waħda minn ġismek milli ġismek kollu jinxteħet fl-infern. U jekk idek il-leminija hi għalik okkażjoni ta’ dnub, aqtagħha barra u armiha ’l bogħod minnek, għax aktar ikun jaqbillek jekk tintiliflek biċċa waħda minn ġismek milli ġismek kollu jmur fl-infern. Intqal ukoll: “Min jibgħat lil martu jkollu jagħtiha l-kitba tad-divorzju”. Imma jiena ngħidilkom li kull min jibgħat lil martu barra l-każ ta’ żwieġ ħażin, iwaqqagħha l-adulterju; u min jiżżewweġ waħda mibgħuta minn ħaddieħor jagħmel adulterju.**

Din il-ġabra ta’ vrus titkellem mir-relazzjoni bejn il-koppja. M’hemmx biss l-adulterju fiżiku, imma wkoll dak li jseħħ fil-qalb. Biex il-qalb ma titħassarx, wieħed irid ikun lest jissagrifika dak li jħassarlu qalbu.

***la tagħmilx adulterju:*** din is-silta trid tinqara fid-dawl ta’ Mt 19, fejn Ġesù jippurifika r-relazzjoni bejn ir-raġel u l-mara fiż-żwieġ skont il-pjan oriġinali tal-Ħallieq, mimsus minħabba l-ħażen tal-qalb. Ir-raġel li ma jħobbx lil martu (u viċi versa) ikisser mhux biss ir-rapport bejn il-koppja imma wkoll ix-xbieha ta’ Alla li fuqha hi msawra r-relazzjoni konjugali (Ġen 1:27).

***... f’qalbu:*** l-adulterju tal-qalb jimplika li l-persuna l-oħra m’għadhiex aktar don milqugħ imma oġġett maħkum. Bosta drabi, l-Antik Testment ifisser it-tradiment tal-poplu Lhudi bl-immaġni tal-adulterju. Għalina, li noffru l-imħabba tagħna lill-Poplu ta’ Alla, is-silta ta’ Mattew turina li aħna wkoll nistgħu ma nħobbux ’l-“għarusa, mart il-Ħaruf” (Apok 21:9). Anke aħna nistgħu nippruvaw nippossedu u nużaw il-persuni, li suppost nagħtuhom l-imħabba tagħna fis-servizz ħiereġ bħala don tal-qalb, li suppost hi “marida” bl-imħabba ta’ Kristu (Għanja 2:5).

***Jekk għajnek... idek:*** L-għajn li titpaxxa bis-sbuħija u l-id li taħtaf u tisraq tfakkar fl-ewwel dnub, l-għajn tad-dnubiet kollha: “U l-mara **rat** li s-siġra kienet tajba għall-ikel u tiġbdek fil-għajn, u s-siġra thajrek biex tikseb id-dehen; u **ħadet** mill-frott u kielet. Mbagħad tat ukoll lil żewgha, li kien magħha, u kiel” (Ġen 3:6).

***aqlagħha... aqtagħha... armiha ’l bogħod minnek:*** L-għerf prattiku tal-antiki hu dejjem utli. Ħajja spiritwali mingħajr ċaħda, sagrifiċċju, kontroll, ma tagħtix frott. Mingħajr kontroll tas-sensi esterni, diffiċli jkun hemm kontroll tal-qalb. Fejn titħassar il-qalb, tintilef it-triq (ara Salm 95: 10-11). Li ngħid le lili nnifsi hi l-iva għal Alla u għall-oħrajn.

**v.33-37: Smajtu wkoll xi ntqal lin-nies ta’ dari: “Tonqosx mill-wegħda li ħlift imma rodd lill-Mulej il-wegħdiet li ħliftlu”. Imma jiena ngħidilkom biex ma taħilfu xejn, u la bis-sema, għax hu t-tron ta’ Alla, u la bl-art, għax fuqha jserraħ riġlejh, u lanqas b’Ġerusalemm, għaliex hija l-Belt tas-Sultan il-kbir. U lanqas b’rasek ma għandek taħlef, għaliex inti anqas biss xagħra waħda ma għandek ħila tagħmilha bajda jew sewda. Mela ħa jkun id-diskors tagħkom: “iva, iva”; “le, le”; kull ma hu iżjed minn hekk ikun ġej mill-Ħażin”.**

Mattew hawn jitkellem fuq l-onestà u l-irġulija, li fuqhom tinbena l-fiduċja u l-fidi f’xulxin, bażi ta’ kull relazzjoni bejn il-persuni, f’kuntrast mal-gideb (Ġw 8:44), il-wiċċ b’ieħor (Mt 7:5) u l-falsità (Atti 13:6). Is-silta titkellem ukoll fuq il-valur intrinsiku tal-kliem, ta’ dak li ngħidu, li għandu qawwa jikkonsla u jfarraġ, imma wkoll li jfieri u joqtol (Prov 18:21). Hemm responsabiltà f’dak li ngħidu u kif ngħiduh (1 Tim 6:3ss). Lil hemm mill-ġurament ġuridiku, l-għażliet u l-istil tal-ħajja tagħna jistgħu jistonaw mal-ħajja li l-Mulej qed isejħilna għaliha. Ħajjitna trid tkun sinjal kredibbli ta’ dak li nistqarru.